BG Официален вестник на Европейския съюз C 207/104

Становище на Европейския комитет на регионите — Междинна оценка на програмата LIFE

(2017/C 207/18)

Докладчик: Witold Stępień (PL/ЕНП), маршал на Лодзкото воеводство Отправен документ: Писмо от заместник-председателя на Европейската комисия от 26 септември 2016 г.

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. приветства искането на Европейската комисия за прогнозно становище по този въпрос и се стреми да допринесе с настоящото становище за междинната оценка на програмата LIFE за периода 2014—2020 г., както е предвидено в член 27, параграф 2 от Регламент (ЕC) № 1293/2013 („Регламент за програмата LIFE“), акта за изпълнение, с който се приема втората многогодишната работна програма LIFE за периода 2018—2020 г. (член 24, параграф 4 от Регламента за програмата LIFE) и разработването на следващата програма LIFE в следващата многогодишна финансова рамка за периода 2020—2027 г.;

2. счита, че опазването на околната среда и запазването на биологичното разнообразие и в бъдеще ще бъде една от основните цели на Европейския съюз. Програмата за околната среда LIFE укрепва природния капитал на Европа и свързаните с това екосистемни услуги и допринася — в съответствие с целите на стратегията „Европа 2020“ и политическите приоритети на Комитета на регионите (КР) — за създаването на „зелени“ работни места, предприемачество на местно равнище, както и за интелигентен и устойчив икономически растеж, който насърчава социалното приобщаване. Създаването на нови инструменти като подпрограмата „Политика в областта на климата“ се разглежда като изключително важно с оглед на възникналите предизвикателства за климата в Европа, включително тъй като тя е важен фактор за местната и регионалната програма в рамките на стратегията на ЕС за адаптиране към изменението на климата (1), служи за постигане на целите на политиката на ЕС в областта на климата и енергетиката в периода 2020—2030 г. (2) и допринася за Парижкото споразумение (3);

3. обръща внимание на факта, че местните и регионалните власти (МРВ) са сред основните бенефициенти на програма LIFE, които я използват както пряко — чрез изпълнението на проекти по програма LIFE, така и чрез местни и регионални партньорства. Привлекателността на програмата за МРВ се дължи на многообразието на финансираните тематични приоритети, възможностите за сътрудничество с голям брой участници и множеството различни модели на финансиране;

4. потвърждава, че той изрично се застъпва за продължаването след 2020 г. на програмата LIFE като пряко управлявана програма за подпомагане, посветена изключително на околната среда и със значително въздействие от гледна точка на увеличаването на заетостта и растежа, както и за значително увеличение на нейния бюджет (4). С оглед на новите предизвикателства в областта на околната среда и климата и необходимостта от иновации са нужни специфични подходи за справяне с неравномерното интегриране на целите в областта на околната среда и климата в практиките на отделните държави членки и прилагането на правните разпоредби;

Част 1. Промени в критериите за допустимост на разходите

Връзка с приоритетите на ЕС

5. е на мнение, че изброените в приложение III към Регламента за програмата LIFE (5) тематични приоритети на тази програма са все още валидни, поради което не вижда необходимост от извършването на междинна оценка въз основа на делегиран акт в съответствие с член 9, параграф 2 от Регламента за програмата LIFE;

6. продължава да изразява загриженост относно факта, че за приоритетната област на LIFE „Природа и биологично разнообразие“ за периода 2014—2020 г. бяха предоставени средства в размер на около 1,155 млрд. евро (6), а според оценка на Европейската комисия са необходими 5,8 млрд. евро за годишни инвестиции за цялата мрежа „Натура 2000“, за да се гарантира адекватна защита на природата в съответствие с изискванията на член 8 от Директивата за местообитанията. КР предполага, че един от най-важните резултати на текущите проверки за пригодност на Директивата за местообитанията и Директивата за птиците ще бъде, че липсват средства за адекватно прилагане на тези директиви, на което КР вече обърна внимание (7). Следователно КР призовава Европейската комисия, в съответствие с член 9, параграф 4 от Регламента за програмата LIFE да издаде делегиран акт, за да увеличи безвъзмездните средства за мерки в рамките на приоритетната област на LIFE „Природа и биологично разнообразие“ и да поддържа значително по-висок бюджет след 2020 г., който да увеличи значително приноса на тази програма за финансирането на „Натура 2000“;

7. настоятелно препоръчва подпрограмата „Политика в областта на климата“ да се запази и укрепи във втората многогодишна работна програма на LIFE и след 2020 г., тъй тя е движеща сила за местните и регионалните действия в рамките на европейския и международния дневен ред на политиката в областта на климата. Във връзка с това би трябвало средствата за мерки за смекчаване на изменението на климата и за адаптиране към него да се увеличат значително и да се вземе предвид предстоящият преглед на стратегията на ЕС за приспособяване към изменението на климата (8); В допълнение тематичните приоритети и темите на проекти по подпрограмата за мерки в областта на климата би трябвало да бъдат дефинирани и свързани с безвъзмездните средства за мерки. Що се отнася, по-специално, до приоритетната област „смекчаване на изменението на климата“, целите би трябвало да се отнасят до приоритетите на политиката на ЕС и приноса на основните сектори на икономиката, като енергетика и транспорт, до главните тенденции в сферата на емисиите на парникови газове;

8. е на мнение, че програмата LIFE допринася значително за изготвянето на нови решения в областта на опазването на околната и климата, за насърчаване на екоиновациите и за засилване на потенциала за нови инструменти като екологосъобразна инфраструктура (9) и природосъобразни решения (10). КР призовава Европейската комисия да запази тази стратегическа насоченост както в настоящата многогодишна програма, така и след 2020 г.;

9. подчертава, че в представения план за действие на Европейската комисия относно кръговата икономика, подкрепен от КР (11) се отправя искане за публични и частни източници на финансиране, за по-добро развитие на технологии и процеси, изграждане на инфраструктури и разширяване на сътрудничеството между участниците във веригата за създаване на стойност КР смята, че тематичните приоритети за отпадъци и ефективно използване на ресурсите до голяма степен съответства на тази концепция, и се обявява втората многогодишна работна програма да бъде продължена в тази насока, при което обаче в рамките на новата програма LIFE да се включи изрично позоваване на кръговата икономика и да се разглеждат приоритетно теми на предстоящата стратегия за пластмаси в кръговата икономика, както и строителните отпадъци;

10. приветства ролята на програмата LIFE за справяне с нееднаквото и незадоволително изпълнение и прилагане на законодателството в областта на околната среда в държавите членки, което е един от основните приоритети на КР (12). Този подход следва да бъде запазен и значително засилен в следващата програма чрез продължаване на осъществяването на интегрирани проекти, както и на приоритетната област на LIFE „Управление и информация, свързани с околната среда“;

11. подчертава в този контекст и приноса на програмата LIFE за целта на ЕС за „по-добро регулиране“, за създаването на устойчив растеж и работни места и за осъществяване на политиката на Съюза в областта на околната среда и климата посредством определянето и адаптирането на съответните цели, по-добри механизми за обратна връзка и опита от подпомаганите проекти; изтъква обаче, че основната цел на програмата LIFE трябва да остане опазването на околната среда и биологичното разнообразие само по себе си, тъй като става въпрос за биологичното наследство на Европа и човечеството;

Бюджет и структура на допустимите разходи

12. все още е загрижен за ограничения бюджет на програмата LIFE, който в многогодишната работна програма за 2014—2020 г. възлиза на едва 0,3 % от общата сума на посочените в Регламент (ЕС) № 1311/2013 бюджетни кредити за плащания. КР отново изразява отправеното през 2012 г. искане за значително увеличаване на бюджета на програмата след 2020 г. (13);

13. отбелязва, че постигането на целите на LIFE би могло да бъде осуетено поради неоптималните ставки на съфинансиране (14), тъй като бенефициерите трябва да решават да кандидатстват за финансиране селективно, особено в случая на партньори, работещи в нестопанския сектор. КР призовава Европейската комисия да повиши ставките на съфинансиране в следващата програма LIFE и да адаптира по-добре ставките и тяхното разпределение, действащи по отношение на по-слабо развити региони както в пряко, така и в съвместно администрирани програми на ЕС за финансиране. Биха могли да бъдат изведени специфични ставки на съфинансиране за безвъзмездни средства за мерки в приоритетната област „Природа и биологично разнообразие“ на базата на коефициент, който отчита както общата площ на защитената територия, така и икономическия просперитет на региона (например на ниво NUTS-3) без обаче да създава неизгоден за по-развитите региони дисбаланс;

14. изразява загриженост относно правилото за публични институции за 102 %, според което собственият принос към бюджета на проекта трябва да надвишава поне с 2 % предвижданите общи разходи за възнаграждения на държавните служители. Това правило затруднява участието в проекти на публични институции (в частност, научни и изследователски институции и неправителствени организации) или съответно го прави невъзможно, въпреки че техният принос за постигането на целите на проектите по LIFE често е от решаващо значение;

15. поставя под въпрос ограничаването на финансирането на инфраструктура и по-специално на големи инфраструктурни проекти в рамките на програмата LIFE. Призовава Комисията при междинната оценка да вземе предвид потенциалната опасност, подпомаганите в рамките на LIFE проекти да са насочени по-често към изграждането на капацитет и по-рядко към постигането на конкретни цели във връзка с околната среда и климата;

16. предлага с цел опростяване на декларацията за ДДС да се прилагат повече единни ставки и еднократни фиксирани суми, без да се компрометира допустимостта на ДДС (15), както вече е предвидено в съображение 38 от действащия Регламент за програмата LIFE. КР отново изразява убеждението си, че изключването на ДДС от допустимите разходи може да разубеди много потенциални кандидати да изготвят предложения. ДДС би трябвало да продължи да се признава за допустим разход, ако бенефициентите могат да докажат, че ДДС не може да им бъде възстановен (16);

17. подчертава необходимостта от това закупуването на земя да бъде допустимо за подпомагане и за в бъдеще в рамките на програмата LIFE (член 20, параграф 3 от Регламента за програмата LIFE), при което трябва да се запази и условието тези земи да бъдат в дългосрочен план защитени територии. Закупуването на земя често е необходима предпоставка за запазването на зоните по „Натура 2000“ и за гарантирането на дългосрочно опазване на природата;

Опростяване на администрирането

18. подчертава, че административната тежест за подготовката и внасянето на проекти често възпира регионите да кандидатстват за безвъзмездни помощи по LIFE. Това се отнася особено за големи проекти (напр. интегрирани), при които кандидатите, по-специално по-неопитни партньори, трябва да инвестират много време, енергия и човешки ресурси, за да изготвят пълна и успешна кандидатура. Ето защо КР вече посочи в предходно становище (17), че е необходимо опростяване на процедурите за кандидатстване и администриране, както и съкращаване на времето за вземането на решение относно финансирането на даден проект;

19. насърчава Европейската комисия да разгледа възможността внасянето на предложенията относно традиционните проекти по програма LIFE да се извършва на два етапа, каквато е досегашната практика при интегрираните проекти. Първият етап би трябвало да включва кратко общо описание на предлагания проект (концептуални бележки), след което, ако то бъде оценено положително, бенефициерът да може да внесе пълното предложение. Освен това насърчава Комисията да проучи възможностите за опростяване и разгръщане на процедурите за окончателно одобрение на финансовите и техническите аспекти на проекта през цялата му продължителност. Това ще предостави по-голяма гъвкавост на операторите и ще намали риска от съсредоточаване върху финансовите и административните въпроси за сметка на техническото съдържание на проектите;

20. приветства факта, че в член 3 от Регламента за програмата LIFE и в първата многогодишна работна програма за периода 2014—2017 г. се поставя акцент върху оценката на успеха на LIFE и бяха въведени нови качествени и количествени екологични, социални и икономически показатели; въпреки това призовава за допълнително опростяване, тъй като през жизнения цикъл на проектите не може да бъде направена надеждна оценка на редица показатели. Те следва да станат по-гъвкави и би трябвало да се адаптират към местните и регионалните специфики. Освен това докладването би трябвало да може да бъде осъществявано във възможно най-кратък срок;

Част 2. Взаимно допълване на финансираните от ЕС програми при финансирането и изпълнението

Взаимно допълване на финансираните от ЕС програми от други фондове на ЕС

21. признава, че взаимното допълване и съгласуваността на LIFE с други фондове на ЕС, като например фондовете на политиката на сближаване (ЕСФ, ЕФРР, Кохезионен фонд), Европейския земеделски фонд за развитие на селските райони (ЕЗФРСР) и Европейския фонд за морско дело и рибарство (ЕФМДР) беше засилено в настоящата многогодишна работна програма. Настоява изрично, с оглед на по-нататъшното развитие на програмата LIFE след 2020 г. (18), за създаването на синергии и установяване на структурирано сътрудничество с други фондове на ЕС;

22. счита, че LIFE е наистина малка, но гъвкава програма, която преследва амбициозните цели за опазване на околната среда и климата, които не се подкрепят пряко от други програми на ЕС или не се прилагат в друга област. В рамките на програмата се подпомагат конкретни проекти на регионално равнище, което я прави отличен катализатор за други проекти и за мобилизирането на национални и частни средства (19). КР призовава Комисията да доразвие концепцията за всеобхватното съгласуване на програма LIFE с други програми на ЕС, които пряко или косвено са свързани с опазването на околната среда и климата;

Прилагане в държавите членки

23. изразява загриженост относно непоследователното прилагане на програмата LIFE в държавите членки и регионите. Необходим е ефективен план за действие както във втората многогодишна работна програма, така и в една бъдеща програма LIFE с цел подобряване на информираността за програмата LIFE в по-слабо представящите се страни и повишаване на интереса за участие в нея (20). Планът за действие би могъл да бъде включен в годишния преглед на ефективността на бюджетните кредити, използвани в отделните държави членки;

24. с оглед на изложеното по-горе предлага да бъде преразгледано текущото поетапно премахване на националните разпределения на средства за традиционни проекти по LIFE. Посредством премахването на националните средства биха могли да се засилят географските различия при използването на средства по LIFE, а шансовете за по-малко опитните държави ще намалеят, докато предизвикателствата пред политиката в областта на околната среда и климата ще се запазят. КР предлага да се обмисли система, при която средствата да се предоставят за период от една вместо четири години, така че да бъде по-гъвкава по отношение на наличните бюджетни средства и географското разпределение на използването на средствата, въпреки това подчертава, че проектите, за които се отпускат средствата, трябва да изпълняват условия по отношение на степента на иновативност и възможността за възпроизвеждане, така че да носят добавена стойност за Европа. Като алтернатива предлага запазване на процент от средствата, разпределени за всяка държава поотделно, и въвеждане на обща квота, която да се предоставя на държавите членки на изцяло конкурентен принцип;

25. признава, че някои национални точки за контакт предприеха допълнителни усилия, за да привлекат нови кандидати. Призовава държавите членки със слабо използване на средствата да насърчават националните си точки за контакт към активно популяризиране на програмата сред МРВ;

26. призовава Комисията да продължи да подкрепя образователните мерки в държавите членки с по-малък опит и по-ниско използване на средствата. Целта би трябвало да бъде да засилване на потенциала на националните и регионални точки за контакт и активна подкрепа на кандидатите, за да се увеличи броят на качествените кандидатури, особено в страните със значителни предизвикателства в областта на околната среда и климата, които имат по-малко опит с кандидатстването за помощи по LIFE;

Част 3. Обществен консенсус и укрепване на регионалните и междурегионалните партньорства

Връзки със заинтересованите страни и социални аспекти

27. припомня, че програмата LIFE предлага широк набор от инструменти и процедури, които насърчават възпроизвеждането и трансфера на най-добри практики и са отличен инструмент за демонстриране пред МРВ на ползите от инвестициите в опазването на околната среда и климата. Трайността на връзките между заинтересованите страни зависи от техния опит, контактите на местно равнище и между регионите, тяхната готовност за сътрудничество и осведомеността им, която трябва да се надгражда в един дългосрочен процес. КР насърчава допълнителни инвестиции за засилване на този потенциал (21) чрез финансирането на проекти от този вид и след 2020 г.;

28. смята, че при опазването на околната среда и природата и борбата с изменението на климата трябва винаги да се постига баланс между различните цели, като се гарантира сигурността, качеството на живот и собствеността на хората. Необходими са действия и подкрепа за проекти за постигане в тази сфера на допустими компромиси между всички заинтересовани страни и проектите по програмата LIFE могат да допринесат за това. КР призовава ЕК при оценката на кандидатурите за проекти да взема предвид потенциала на даден проект да насърчава изготвянето на нови правила, които съчетават защитата на човешкия живот, застрашен от някои видове, със защитата на застрашените видове. Той предлага също така едно от условията за положителна оценка на даден проекти да бъде изслушването на заинтересованите страни от съответната територия в рамките на открит обществен дебат, както и проучването на техните предложения;

Екоиновации и пускане на пазара

29. подчертава значението на програмата LIFE за насърчаването на потенциала за иновации в рамките на ЕС, и призовава Комисията да проучи по какъв начин посредством съответни модели за финансиране може да се укрепи пускането на пазара на прототипи и решения, разработени в рамките на проекти по LIFE. Чрез въвеждането на ускорена процедура след приключването на проекти по програма LIFE, иновациите, разработени в рамките на проекти по тази програма, биха могли бъдат реализирани на пазара по-ефективно, което би засилило конкурентоспособността на ЕС на световните пазари и би довело до създаването на нови „зелени“ работни места;

30. отбелязва централното значение на участието на научни и изследователски организации и на частния бизнес в разработването и реализирането на пазара на екологични иновации; приканва Комисията и занапред да предприема мерки за облекчаване на това сътрудничество. Комитетът призовава наред с останалото да се преразгледат разпоредбите, според които разработените в рамките на проекти по LIFE прототипи биха могли да бъдат пускани на пазара едва след приключване на проектите. Подобна разпоредба намалява интереса на дружествата и научните и изследователските организации за участие в проекти за иновации;

31. изразява убеждението си, че за засилване на приноса на програмата LIFE за трансформиране на европейската икономика в кръгова система с нисковъглеродно производство и потребление, е необходимо във втората многогодишна работна програма и в следващата програма LIFE екоиновациите, демонстрационните и пилотните проекти да преминат на индустриално равнище. Трябва да бъдат проучени нови възможности за насърчаване на разпространението и приспособяването към пазара на резултатите от иновационни проекти по LIFE. КР призовава Европейската комисия да оцени дали в следващата програма LIFE не би било уместно предоставянето на допълнителна подкрепа за успешни проекти напр. за подпомагане на по-нататъшното развитие на перспективни екоиновации посредством допълнителни инструменти за финансиране;

Дългосрочна устойчивост, възможност за възпроизвеждане и за трансфер на резултатите от проекти

32. признава, че чрез проектите по програма LIFE до голяма степен в дългосрочен план се постигат положително въздействие и възпроизводими, прехвърлими резултати (22), но счита, че все още има нужда от допълнително подобрение. По време на втората многогодишна работна програма и след 2020 г. следва винаги да се внимава резултатите от проектите да са устойчиви, да бъдат прехвърляни и възпроизвеждани, тъй като това е от решаващо значение за постигането на целите на програмата LIFE, финансовите средства да се използват ефективно, да се подобряват екоиновациите и да се насърчава устойчивият и отговорен растеж. КР призовава ЕК да установи прецизни критерии за оценката на потенциала за дългосрочна устойчивост, възможността за възпроизвеждане и прехвърляне (SRT — устойчивост, възпроизводимост, прехвърляне) във фазата на кандидатстване и за оценката на съответната ефективност по време и след прилагането;

33. отделя специално внимание на подкрепата за проекти, чиято цел е да се изготви статистическа справка за популациите на видовете, които попадат в категорията на защитените животни, и за обхвата на тяхното местообитание, както и проекти, които имат за цел да проучат доколко застрашени са естествените местообитания, класифицирани като защитени, причините за това и рисковите фактори;

34. изразява загриженост от факта, че дивите животни са все повече измествани от тяхното естествено местообитание и поради това призовава за разработването и интегрираното прилагане на новаторски мерки за управление на кризи, насочени към опазване на естественото местообитание на животните;

35. предлага Европейската комисия да разработи план за SRT за програмата LIFE, за да се подобри още повече ефективността на програмата в това отношение. Биха били възможни следните мерки (23): по-нататъшно развитие на „иновационна платформа“ (въз основа на онлайн база данни за проекти по програма LIFE при търсенето на възпроизводими екологични идеи), целево разпространение на информация за иновации, изграждането на тематични платформи, мрежи и проектни клъстери в приоритетните области, по-добро използване на наличните инструменти за комуникация, включително на уебсайта на програмата LIFE; допълнително развитие на подбора и разпространението на резултатите на най-добрите проекти по програмата LIFE (24) и др.

36. е на мнение, че за повишаването на дългосрочната устойчивост на проектите по програма LIFE би трябвало да се запази задължението за представяне на план за периода след приключването на проектите. Планът би трябвало да съдържа информация за следните аспекти: по-нататъшно финансиране за запазване на резултатите от проектите, отговорна служба с приемственост между личния състав, формална подкрепа на органите и комуникация с местни заинтересовани страни;

Видове намеса и нови финансови инструменти

37. смята за целесъобразни посочените в член 1 от Регламента за програмата LIFE форми на финансиране и е на мнение, че по този начин за регионите се гарантира голямо многообразие от възможности за финансиране, но призовава за оценка на постигнатите резултати в периода 2014—2017 г. с оглед на подобрението им в следващата програма LIFE;

38. признава важната каталитична функция на интегрираните проекти за отстраняването на различията при осъществяването на политиката на ЕС в областта на околната среда от страна на публичните органи. Предлага, с оглед на все още недостатъчния опит при този вид финансиране, във втората многогодишна работна програма финансирането да се запази в размера, определен в член 17, параграф 5 от Регламента за програма LIFE. КР предлага да се оценят резултатите от интегрираните проекти в края на 2020 г. и смята, че те могат да бъдат още по-важен инструмент в бъдещата програма LIFE; това се отнася по-специално за подпомагането на рамките за приоритетни действия посредством интегрирани проекти за изготвянето на планове за управление по „Натура 2000“;

39. препоръчва в следващата програма LIFE да се запазят „проектите за техническа помощ“, за да може, с оглед на сложността, времето и ресурсите, които са необходими за подготвянето на една кандидатура, да бъдат подпомогнати онези бенефициери, които досега не са осъществявали интегрирани проекти (25);

40. приветства двата нови инструмента за финансиране за частно финансиране за енергийна ефективност (PF4EE) и инструмента за финансиране на природен капитал (NCFF), които разкриват нови възможности за привличане на частни инвеститори за финансирането на проекти, насърчаващи енергийната ефективност и опазването на природния капитал, и за предоставянето на принос към започването на общ преход към зелено финансиране. Признава, че двата инструмента все още не са достигнали пълния си потенциал, което преди всичко може да се отдаде на това, че проектите са нови и администрацията в първите месеци на прилагането е доста тромава. КР призовава Европейската комисия да следи отблизо програмите и методологията за оценка на тяхната ефективност. Отправя също искане към Комисията да обмисли продължаването на валидността на съществуващите инструменти или създаването на нов финансов инструмент, подходящо финансиран, с цел да се привлекат инвеститори и за приоритетната област „Околна среда и ефективност на ресурсите“. Изразява съгласие с Европейския парламент в искането му при PF4EE да се гарантира, че проектите предоставят подходящи, положителни и научно доказуеми резултати за биологичното разнообразие;

41. признава важната роля на PF4EE, с който се подкрепя осъществяването на националните приоритети в областта на енергийната ефективност, при което финансирането се предоставя на бенефициерите както под формата на техническа, така и на експертна подкрепа. Комитетът предлага, с цел да се използва по-добре потенциалът на PF4EE, да се разгледа възможността да се прибягва до този механизъм за допълнително финансиране на проекти по LIFE в областта на енергийната ефективност. ЕК би трябвало да посочи възможността за такова допълнително финансиране в годишните насоки, изготвяни за кандидатите. Този модел би трябвало да се запази до края на втората многогодишна работна програма и, в случай на положителна оценка на инструмента, и след 2020 г.;

42. приветства факта, че с инструмента за финансиране на природен капитал ще се търси решение на трудното и напълно ново предизвикателство на финансирането на мерки във връзка с екосистемни услуги и ще бъдат предоставени стимули за частни инвестиции в тази област; счита, че инвестициите в екосистемни услуги са бъдещето на Европа, и приветства факта, че това предизвикателство е обхванато от програмата LIFE. Комитетът препоръчва да се анализира и оцени функционирането на механизма за финансиране на проекти с природен капитал (NCFF) въз основа както на вече постигнатите, така и на очакваните резултати, за да се гарантира ефикасното му използване до края на втората многогодишна работна програма и, в случай на положителна оценка, след 2020 г.;

43. приветства новаторската роля на програмата LIFE и застъпва схващането, че политиката в областта на околната среда и климата не винаги изисква иновативни решения, но често изисква продължаване на вече предприетите мерки или съответно прилагането на иновациите, разработени в рамките на други проекти. КР призовава Европейската комисия да подпомага два вида проекти: иновативни проекти, както и проекти, които отчитат актуалните изисквания на политиката в областта на околната среда и опазването на климата. При това предоставянето на средства за подпомагане няма да бъде обвързано със създаването на иновации, а с продължаване на използването на иновации и най-добри практики от други проекти по програма LIFE.

Брюксел, 9 февруари 2017 г. Председател на Европейския комитет на регионите Markku MARKKULA

(1) COM(2013) 216 final.

(2) COM(2014) 015 final.

(3) Вж. също COR-2016-01412-00-01-AC-TRA.

(4) CDR86-2012_FIN_AC.

(5) Регламент (ЕС) № 1293/2013 на Европейския парламент и на Съвета от 11 декември 2013 г.

(6) http://ec.europa.eu/environment/nature/natura2000/financing/docs/financing_natura2000.pdf. Бележка: без Хърватия.

(7) COR-2015-02624-00-01-AC-TRA, CDR86-2012_FIN_AC.

(8) Вж. също становището на КР ENVE-VI/015, което е в етап на изготвяне.

(9) COM(2013) 249 final.

(10) Towards an EU Research and Innovation policy agenda for Nature-Based Solutions & Re-Naturing Cities (Към дневен ред на научно-изследователската и иновационната политика на ЕС за основани на природата решения и възстановяване на природата в градовете), Европейска комисия 2015 г.

(11) COR-2016-01415-00-01-AC-TRA, COM(2015) 614 final.

(12) COR-2015-05660-00-00-AC-TRA.

(13) COM(2015) 614 final, подкрепено в становището на КР COR-2016-01415-00-01-AC-TRA.

(14) Традиционни проекти в област „Природа и биологично разнообразие“: 60 % съфинансиране, но 75 % за проекти за подпомагане на приоритетни местообитания и видове. Интегрирани проекти, подготвителни проекти и проекти за техническа помощ: 60 % съфинансиране. Проекти за изграждане на капацитет: 100 % съфинансиране. Всички останали проекти, т.е. традиционни проекти в подпрограмата „Политика в областта на климата“ и традиционни проекти в рамките на приоритетната област „Околна среда и ресурсна ефективност“ и „Управление и информация, свързани с околната среда“ на подпрограмата Околна среда: 60 % съфинансиране в първата многогодишна работна програма (2014—2017 г.), 55 % съфинансиране във втората многогодишна работна програма (2018—2020 г.).

(15) CDR86-2012_FIN_AC, CDR6-2011_FIN_AC.

(16) CDR86-2012_FIN_AC.

(17) CDR112-2010_FIN_AC

(18) COM(2013) 840 final

(19) CDR86-2012_FIN_AC, CDR6-2011_FIN_AC.

(20) Вж. също GHK и колектив (2011 г.), Combined Impact Assessment and Ex Ante Evaluation of the Review of the LIFE+ Regulation (Комбинирана оценка на въздействието и последваща оценка на прегледа на регламента LIFE+).

(21) CDR86-2012_FIN_AC.

(22) Европейска комисия, ГД „Околна среда“ (2014 г.): LIFE Focus „Long-term impact and sustainability of LIFE Nature“, Европейски парламент, Генерална дирекция за вътрешни политики (2016 г.).

(23) Европейска сметна палата (2014 г.), Специален доклад (SR 15/2013); Европейска комисия, ГД „Околна среда“ (2014 г.): LIFE Focus „Long-term impact and sustainability of LIFE Nature“; Европейски парламент, Генерална дирекция за вътрешни политики (2016 г.), Комисия за мониторинг на бюджета, Работен документ по специалния доклад на Европейската сметна палата (PE535.987), LIFE+ Заключителна оценка.

(24) Програма LIFE, уебсайт на ГД „Околна среда“, инструменти за комуникация, налични на: http://ec.europa.eu/environment/life/toolkit/comtools/index.htm.

(25) CDR86-2012_FIN_AC.